Կոկո (շուն)

**Կոկո** (), ավստրալիացի շուն դերասան, առավել հայտնի է ֆիլմում իր «Շեկլիկ շուն» գլխավոր դերով։

## Կենսագրություն
Ավստրալիական քելպի ցեղատեսակի շունը ծնվել է Ավստրալիայի Վիկտորիա նահանգում։ Երկար ժամանակ եղել է բազմաթիվ շների մրցույթների մասնակից։ 2006 թվականին հաղթել է աշխատող շների մրցույթում։ Կոկոն «Շեկլիկ շուն» (2011) ֆիլմում մարմնավորել է հանքարդյունաբերական քաղաքից հավատարիմ շան դերը, որը ճանապարհորդության է մեկնել մահացած տիրոջ որոնման համար։ Ֆիլմի սյուժեն հիմնված էր իրական իրադարձությունների վրա։ Շունը ներկա է ֆիլմի գրեթե բոլոր տեսարաններում։ «Շեկլիկ շուն»-ը հավաքել է ավելի քան 21 միլիոն դոլար և զբաղեցրել է 8-րդ տեղը բոլոր ժամանակների ամենաշահութաբեր ավստրալական ֆիլմերի ցանկում։ Ֆիլմի DVD թողարկումից հետո այն երրորդ տեղն է զբաղեցրել երկրի ամենավաճառվող ֆիլմերի ցանկում։

Շանը նկարահանումների համար վարժեցրել է վարժեցնող Լյուկ Հուրան (Luke Hura), ըստ նրա, Կոկոն ստացել է Շեկլիկ շան դերը իր արտահայտիչ արտաքինի, ընկերական և մարդամոտ տրամադրվածության շնորհիվ։ Ֆիլմի հեղինակներին պետք էր սովորելու ընդունակ և լեգենդար Շեկլիկ շան նման շուն, որի լուսանկարները ձեռք էր բերել պրոդյուսերը։ Կոկոն ընտրվել է երկրի տասնյակ շների շարքից: Ինչպես նշել է Հուրան, նա ուներ իր սեփական «զարմանալի դեմքի արտահայտությունը»։ Նոր ֆիլմը չպետք է լիներ «Լեսի»-ի նման հնարքային ֆիլմ, այստեղ ամեն ինչ կառուցված էր շան բնական հմայքի վրա

Կոկոն ստիպված էր յուրացնել տարբեր հրամաններ (ընդհանուր առմամբ 60, այլ տվյալներով՝ 50) և չվախենալ մարդկանց բազմության մեջ լինելուց։ Հետագայում Կոկոն սովորեց «խաղալ». անհրաժեշտության դեպքում դանդաղ մոտենալ, մեռած ձևանալ, սողալ, մասնակցել կռվի տեսարանի, նետվել դերասանի վրա, նկարահանումների ժամանակ նայել ոչ թե վարժեցնողին, այլ տեսախցիկին, մարդուն հրել ավտոբուսի նստատեղից. վերջինիս համար պահանջվել է մոտ հինգ շաբաթ։ Նկարահանումների նախնական նախապատրաստման գործընթացը տևել է 12 ամիս։

Նկարահանումները տեղի են ունեցել Ադելաիդայում և Պիլբարում՝ Արևմտյան Ավստրալիայում, տևել են ինը շաբաթ, և շան համար բավական ծանր են ստացվել, քանի որ ստիպված են եղել բազմաթիվ դուբլ նկարահանել։

Էկրանին Շեկլիկ շան կերպարի հրաշալի մարմնավորման համար Կոկոն ստացել է «Ոսկե օձիք» մրցանակ՝ որպես լավագույն շուն դերասան արտասահմանյան ֆիլմերի անվանակարգում։ Նկարահանումներից հետո Կոկոն փոխել է տիրոջը. նա դարձել է ֆիլմի պրոդյուսեր Նելսոն Վոսը։ Վոսը Կոկոյի հետ շրջել է Ավստրալիայում՝ ներկայացնելով «Շեկլիկ շուն» ֆիլմը։

Ավստրալացի հայտնի նկարիչ Ադամ Քալենի վրձնով Կոկոյին և Նելսոնին պատկերող կտավը հայտնվել է արվեստի բնագավառում Archibald Prize-2012 հեղինակավոր մրցանակի եզրափակիչ փուլի մասնակիցների թվում: Վոսը զանգահարեց Կալենին Կոկոյի դիմանկարը նկարելու առաջարկով։ Նկարիչը տեսել է «Շեկլիկ շուն» ֆիլմը, այն նրան շատ է դուր եկել, նա դեմ չէր նկարել դերի կատարողին, բայց ուզում էր, որ պրոդյուսերն էլ լիներ նկարի մեջ։ Կալենի խոսքով՝ քելպին իր սիրելի ցեղատեսակն է, իսկ Կոկոն արտասովոր գեղեցիկ էր։

2012 թվականին Կոկոն թոշակի անցավ սրտի սուր անբավարարության հայտնաբերման պատճառով։ Այնուամենայնիվ, շունը շարունակեց մասնակցել տարբեր միջոցառումների, ցուցահանդեսների և բարեգործական երեկոների։

Կոկոն մահացել է սրտի անբավարարությունից 2012 թվականի դեկտեմբերի 18-ին Արևմտյան Ավստրալիայի Փերթ քաղաքում։ Նա յոթ տարեկան էր։

## Հիշողություն
2019 թվականին թողարկվել է վավերագրական ֆիլմ՝ նվիրված շուն-դերասանի հիշատակին։

## Ծանոթագրություններ


## Հղումներ
* Золотой ошейник — кинопремия для собак-актёров
* Adam Cullen: Nelson and Koko:  Archibald Prize 2012
* Официальный трейлер фильма «Рыжий пёс»
* https://www.theage.com.au/national/real-magic-of-red-dog-alias-koko-comes-from-within-and-cant-be-trained-20110731-1i6gv.htmlThe Age. Real magic of Red Dog, alias Koko, comes from within and can't be trained

Կատեգորիա:Ավստրալիացի կինոդերասաններ
Կատեգորիա:Հայտնի շներ